KAARINAN KIHLAKUNNANVIRASTO
Syyttäjäosasto
Pyhän Katariinantie 2
PL 49, 20781 Kaarina
puh. 010 362 5100
fax. 010 362 5111		Oikeusministeriö
			Kriminaalipoliittinen osasto
			Helsinki		

Kaarina	15.9.2005					
Viite	Syyttäjälaitoksen rakenne-
	 ja resurssityöryhmän loppumietintö					
Asia	Lausunto

	Pyydettynä lausuntona Syyttäjälaitoksen rakenne- ja 			resurssityöryhmän loppumietinnöstä esitän kunnioittaen 			seuraavaa:	

Kirjallisen summaarisen rikosprosessin käyttöönotto ilmeisesti jossakin määrin vähentäisi myös syyttäjien työtä. Vähennys tuskin olisi kuitenkaan kovin merkittävä, kun otetaan huomioon, että  esitetyssä summaarisessa prosessissa käsiteltäisiin asioita, jotka nykyään ratkaistaan suurelta osin niin, ettei vastaaja ole paikalla. Tämän kaltaisissa jutuissa ei syyttäjän valmistautumiseen eikä esiintymiseen oikeudessa nykyäänkään men paljon aikaa.

Suurempiin yksikkökokoihin siirtyminen paikallisessa syyttäjätoimessa jossakin muodossa on tarpeellista työryhmän esittämin perustein.
Yksikkökokoja suurennettaessa on kuitenkin erittäin tärkeätä, että syyttäjät pysyvät  nykyisissä toimipisteissään niissä tapauksissa, joissa syyttäjä ja poliisi  tälläkin hetkellä toimivat fyysisesti lähellä toisiaan. Vain säilyttämällä syyttäjien ja poliisin työtilat samassa rakennuksessa tai ainakin mahdollisimman lähellä toisiaan voidaan saada aikaan paras mahdollinen esitutkintayhteistyö syyttäjien ja poliisin välillä. Parhaatkaan viestintävälineet eivät korvaa sitä helppoutta, jolla samassa talossa työskentelevät päivittäin toisensa tapaavat syyttäjät ja poliisit voivat neuvotella tai lyhyemminkin vaihtaa mielipiteitä esitutkinnassa olevista asioista. Ei sovi myöskään väheksyä sitä ajansäästöä, johon päästään, jos syyttäjän tai poliisin ei tarvitse matkustaa esitutkintayhteistyön edellyttämiin neuvotteluihin.

Kaarinan kihlakunnanvirastossa syyttäjät ja valtaosa poliiseista työskentelevät samassa rakennuksessa. Yhteistyö syyttäjien ja poliisin välillä on ollut jokapäiväistä, luontevaa, tiivistä ja hedelmällistä. Olisi erittäin suuri heikennys nykytilanteeseen, jos Kaarinan syyttäjät siirrettäisiin, kuten työryhmä välimietinnössään ehdotti, pois Kaarinasta.

Jouko Lehtinen
johtava kihlakunnansyyttäjä